ΓΡΑΠΤΗ ΕΡΩΤΗΣΗ E-0500/02

υποβολή: Hugues Martin (PPE-DE) προς την Επιτροπή

(22 Φεβρουαρίου 2002)

Θέμα: Επιστημονικές μελέτες σχετικά με τη μη σκόπιμη παγίδευση δελφινιών στα δίχτυα

Εδώ και 10 χρόνια πολλά δελφίνια έχουν βρεθεί νεκρά στις ακτές της Ευρωπαϊκής Ένωσης. Τον τελευταίο καιρό το φαινόμενο έχει αυξηθεί: έτσι, τουλάχιστον 300 ζώα εκβράστηκαν στις γαλλικές αρχές ανάμεσα στις 20 και στις 29 Ιανουαρίου 2002.

Για το γεγονός αυτό έχουν κατηγορηθεί τα πελαγικά δίχτυα.

Η Επιτροπή έχειποστηρίξει οικονομικά πολλές μελέτες για τις αλληλεπιδράσεις μεταξύ θαλασσιών θηλαστικών και αλιευτικών δραστηριοτήτων. Ποια συμπεράσματα συνάγει από τις μελέτες αυτές·

Τον Ιούνιο 2001, δήλωνε ότι είναι έτοιμη να χρηματοδοτήσει επιστημονικές μελέτες για τα κητοειδή, καθώς και για την μείωση της θαλάσσιας βιοποικιλότητας (συμπεριλαμβανομένων των δελφινιών). Μπορεί η Επιτροπή να μας ενημερώσει για την πρόοδο αυτών των ερευνών και να περιγράψει τις δράσεις που σκέφτεται να αναλάβει προκειμένου να προστατεύσει τα δελφίνια, χωρίς ωστόσο να θέσει σε κίνδυνο την δραστηριότητα του αλιευτικού τομέα·

Απάντηση του κ. Fischler εξ ονόματος της Επιτροπής

(20 Μαρτίου 2002)

Η Επιτροπή έχει πράγματι προωθήσει και χρηματοδοτήσει μελέτες για τις αλληλεπιδράσεις μεταξύ των θαλάσσιων θηλαστικών και των αλιευτικών δραστηριοτήτων και για τις επιπτώσεις της αλιείας στο θαλάσσιο οικοσύστημα. Τα αποτελέσματα των μελετών αυτών αποτελούν αντικείμενο συζήτησης επιστημονικών συμβουλευτικών οργάνων, ιδίως της Επιστημονικής, Τεχνικής και Οικονομικής Επιτροπής Αλιείας (ΕΤΟΕΑ) και του Διεθνούς Συμβουλίου για την Εξερεύνηση της Θάλασσας (ΔΣΕΑ) με στόχο την κατάρτιση συστάσεων με βάση τις οποίες θα ληφθούν μέτρα διαχείρισης. Στο θέμα αυτό, η Επιτροπή θεωρεί τις εκθέσεις των συμβουλευτικών αυτών οργάνων ως την καλύτερη αξιόπιστη ενημέρωση για τη σημερινή κατάσταση των γνώσεων στον τομέα των περιβαλλοντικών επιπτώσεων της αλιείας.

Οι πλέον πρόσφατες εκθέσεις του ΔΣΕΑ για το θέμα αυτό διατίθενται από την ιστοσελίδα της οργάνωσης αυτής (http://www.ices.dk). Η πλέον σχετική έκθεση της ΕΤΟΕΑ βρίσκεται στο στάδιο της περάτωσης και πρόκειται να δημοσιευθεί.

Η σημερινή κατάσταση των γνώσεων δείχνει ότι απαιτούνται μέτρα για την εξασφάλιση της διάρθρωσης του πληθυσμού των κητοειδών προκειμένου να καθορισθούν οι κίνδυνοι που προκαλούνται από την αλιεία. Ωστόσο όμως, είναι προφανές ότιπάρχει ανάγκη για τη λήψη μέτρων προστασίας, κυρίως για τη Βαλτική Θάλασσα, τη Νότιο Βόρειο Θάλασσα, τη Θάλασσα της Μάγχης και την Κελτική Θάλασσα. Οι προτάσεις για τη μείωση των παρεμπιπτόντων αλιευμάτων αφορούν μειώσεις της συνολικής αλιευτικής προσπάθειας, προσωρινό κλείσιμο των αλιευτικών πεδίων, μείωση του χρόνου πόντισης των διχτυών, τη χρήση ακουστικών προληπτικών μέσων για τα δίχτυα βυθού καθώς και τη σχεδίαση διατάξεων αποκλεισμού και διαφυγής για τις πελαγικές τράτες. Οι επιστήμονες έχουν επίσης δώσει ενδείξεις για τον τρόπο παρακολούθησης των αλιευμάτων από τους παρατηρητές που βρίσκονται επί των σκαφών.

Δεν διατίθενται, ωστόσο, τεχνικές προδιαγραφές για τον τρόπο εφαρμογής των μέτρων αυτών κατά ανάλογο τρόπο και χωρίς να τεθεί χωρίς λόγο σε κίνδυνο ο κλάδος της αλιείας. Οι προδιαγραφές αυτές έχουν ζητηθεί από την Επιτροπή από τα προαναφερόμενα επιστημονικά συμβουλευτικά όργανα. Αποτελέσματα αναμένονται μέχρι τα μέσα του 2002, βάσει των οποίων η Επιτροπή θα προτείνει μέτρα διαχείρισης στο τέλος του έτους.